Document ID: 32004D0522

KOMISSION PÄÄTÖS,
tehty 28 päivänä huhtikuuta 2004,
kasvien terveyteen liittyville erityisille vaaroille alttiina olevien yhteisön alueiden tunnustamisesta suojelluiksi annetun direktiivin 2001/32/EY muuttamisesta
(tiedoksiannettu numerolla K(2004) 1582)
(ETA:n kannalta merkityksellinen teksti)
(2004/522/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 2 artiklan 1 kohdan h alakohdan ensimmäisen alakohdan,
sekä katsoo seuraavaa:
(1)
Vuoden 2003 liittymisasiakirjan 20 artiklassa viitataan kyseisen asiakirjan liitteeseen II, joka sisältää liittymisen edellyttämiä mukautuksia yhteisön säännöstöön. Liitteessä II kuitenkin otetaan periaatteessa huomioon vain ennen liittymisneuvottelujen päättämisajankohtaa eli 1 päivää marraskuuta 2002 annettuihin säädöksiin tehtävät mukautukset.
(2)
Yhteisön säännöstöön on kuitenkin tarpeen tehdä lisämukautuksia erityisesti siltä osin kuin on kyse edellä mainitun päivämäärän jälkeen annetuista säädöksistä sekä sellaisista säädöksistä, joita ei voitu sisällyttää liitteeseen II tai joihin on muuttuneiden olosuhteiden vuoksi tehtävä uusia mukautuksia.
(3)
Kasvien terveyteen liittyville erityisille vaaroille alttiina olevien yhteisön alueiden tunnustamisesta suojelluiksi ja direktiivin 92/76/ETY muuttamisesta annetun komission direktiivin 2001/32/EY (2) annettu 8 päivänä toukokuuta 2001 tiettyjä säännöksiä, joita oli mukautettu vuoden 2003 liittymisasiakirjalla, on useaan otteeseen muutettu 1 päivän marraskuuta 2002 jälkeen.
(4)
Selkeyden varmistamiseksi on aiheellista vahvistaa tällaisten alueiden ajantasaistettu täydellinen luettelo. Tämän vuoksi direktiivi 2001/32/EY olisi muutettava vastaavasti.
(5)
Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan direktiivi 2001/32/EY seuraavasti:
1)
Korvataan 1 artikla seuraavasti:
”1 artikla
Liitteessä vahvistetut yhteisön alueet tunnustetaan direktiivin 2000/29/EY 2 artiklan 1 kohdan h alakohdan ensimmäisessä alakohdassa tarkoitetuiksi suojelluiksi alueiksi tämän direktiivin liitteessä kyseisten alueiden kohdalla lueteltujen haitallisten organismien osalta.
Liitteessä olevan a kohdan 3.1 alakohdassa mainittu Kyproksen alue tunnustetaan 31 päivään maaliskuuta 2006.
Liitteessä olevan a kohdan 6 alakohdassa mainitut Latvian, Slovenian ja Slovakian alueet tunnustetaan 31 päivään maaliskuuta 2006.
Liitteessä olevan a kohdan 11 alakohdassa mainittu Kyproksen alue tunnustetaan 31 päivään maaliskuuta 2006.
Liitteessä olevan a kohdan 13 alakohdassa mainitut Kyproksen ja Maltan alueet tunnustetaan 31 päivään maaliskuuta 2006.
Liitteessä olevan b kohdan 2 alakohdassa mainitut seuraavat alueet tunnustetaan 31 päivään maaliskuuta 2006: Irlanti, Italia (Apulia, Emilia-Romagna: Forlí-Cesenan, Parman, Piacenzan ja Riminin maakunnat; Lombardia; Trentino-Alto Adige: Trenton autonominen maakunta; Veneto: lukuun ottamatta seuraavia kuntia Rovigon maakunnassa: Rovigo, Polesella, Villamarzana, Fratta Polesine, San Bellino, Badia Polesine, Trecenta, Ceneselli, Pontecchio Polesine, Arquà Polesine, Costa di Rovigo, Occhiobello, Lendinara, Canda, Ficarolo, Guarda Veneta, Frassinelle Polesine, Villanova del Ghebbo, Fiesso Umbertiano, Castelguglielmo, Bagnolo di Po, Giacciano con Baruchella, Bosaro, Canaro, Lusia, Pincara, Stienta, Gaiba ja Salara ja seuraavia kuntia Padovan maakunnassa: Castelbaldo, Barbona, Piacenza d'Adige, Vescovana, S. Urbano, Boara Pisani ja Masi sekä seuraavia kuntia Veronan maakunnassa: Palù, Roverchiara, Legnago, Castagnaro, Ronco all'Adige, Villa Bartolomea, Oppeano, Terrazzo, Isola Rizza ja Angiari), Latvia, Liettua, Itävalta (Burgenland, Kärnten, Niederösterreich, Tiroli (Lienzin hallinnollinen alue), Steiermark ja Wien), Slovenia ja Slovakia.
Liitteessä olevan d kohdan 1 alakohdassa mainittu Liettuan alue tunnustetaan 31 päivään maaliskuuta 2006.
Liitteessä olevan d kohdan 3 alakohdassa mainittu Maltan alue tunnustetaan 31 päivään maaliskuuta 2006.”
2)
Muutetaan liite tämän päätöksen liitteen mukaisesti.
2 artikla
Tätä päätöstä sovelletaan edellyttäen, että Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimus tulee voimaan, kyseisen liittymissopimuksen voimaantulopäivästä.
3 artikla
Tämä päätös on osoitettu kaikille jäsenvaltioille.
Tehty Brysselissä 28 päivänä huhtikuuta 2004.

Labels: 20
18
16
6